OBRAZLOŽITVENI MEMORANDUM

1.Predmet urejanja predloga

Ta predlog se nanaša na sklep o določitvi stališča, ki naj se v imenu Unije zastopa na zasedanju generalne skupščine Mednarodne organizacije za trto in vino (v nadaljnjem besedilu: OIV) 4. novembra 2022 v zvezi s predvidenim sprejetjem resolucij OIV, ki bi lahko imele pravni učinek na pravo Unije.

2.Ozadje predloga

2.1.Posebni status EU v OIV

Trenutno je 48 držav članic OIV, od tega 20 držav članic Unije. EU ni članica OIV. Vendar je OIV od 20. oktobra 2017 Uniji dodelila poseben status, določen v členu 4 poslovnika OIV, ki ji omogoča, da dejavno sodeluje pri delu odborov, pododborov in skupin strokovnjakov ter se udeležuje zasedanj generalne skupščine in sestankov izvršnega odbora.

2.2.Mednarodna organizacija za trto in vino

Mednarodna organizacija za trto in vino (OIV) je medvladna znanstvena in tehnična organizacija, dejavna v sektorju vinske trte, vina, pijač na osnovi vina, namiznega grozdja, rozin in drugih proizvodov vinske trte. Cilji OIV so (i) obveščanje o ukrepih, pri katerih se lahko upoštevajo pomisleki pridelovalcev, potrošnikov in drugih akterjev v sektorju proizvodov iz trte in vina, (ii) pomoč drugim mednarodnim organizacijam, ki se ukvarjajo z dejavnostmi standardizacije, ter (iii) prispevanje k mednarodnemu usklajevanju obstoječih praks in standardov.

2.3.Predvideni akt OIV

Naslednja generalna skupščina OIV bo potekala 4. novembra 2022. V tem okviru in na podlagi razprav, ki so potekale na sestankih skupine strokovnjakov maja 2022, se lahko pričakuje, da bodo na dnevni red zasedanja generalne skupščine za sprejetje uvrščene naslednje resolucije s pravnim učinkom na pravo Unije:

–osnutki resolucij OENO-TECHNO 14-567B2, 14-567B4 in 14-567C1 o razlikovanju med aditivi in pomožnimi tehnološkimi sredstvi za nekatera enološka sredstva, osnutki resolucij OENO-TECHNO 20-684A, 21-689 in 21-708 o posodobitvi nekaterih obstoječih enoloških postopkov, osnutek resolucije OENO-TECHNO 20-684B o uvedbi novega enološkega postopka in osnutek resolucije OENO-TECHNO 21-707 o umiku obstoječega enološkega postopka;

–osnutki resolucij OENO-SPECIF 20-675A, 20-675B, 20-675C, 20-675D in 20-681 o določitvi novih specifikacij določanja nekaterih snovi, ki se uporabljajo pri proizvodnji vina, ter osnutka resolucij OENO-SPECIF 17-624 in 20-674 o spremembi ustreznih specifikacij določanja nekaterih snovi, ki se uporabljajo pri proizvodnji vina;

–osnutek resolucije CST-SCMA 20-668 o mnenju OIV o skupnem suhem izvlečku vina, ki se uporablja za odkrivanje goljufij pri vinu, osnutka resolucij OENO-SCMA 19-665 in 20-667 o določitvi novih metod analize, osnutek resolucije OENO-SCMA 20-683 o posodobitvi metode analize za določitev skupne količine dušika v moštih in vinih ter osnutek resolucije SECSAN-SECUAL 21-709 o posodobitvi meril za količinsko opredelitev alergenov.

Kot v preteklosti se lahko pričakuje, da se bo dnevni red zasedanja generalne skupščine OIV še nadalje spreminjal ter da bodo nanj dodatno uvrščene druge resolucije s pravnim učinkom na pravo Unije. Da se zagotovi učinkovitost dela generalne skupščine ob upoštevanju pravil Pogodb, bo Komisija pravočasno dopolnila ali spremenila ta predlog, da Svetu omogoči sprejetje stališča tudi glede teh resolucij.

3.Stališče, ki se zastopa v imenu Unije

O osnutkih resolucij, ki bodo na naslednjem zasedanju generalne skupščine OIV predložene v glasovanje, so obširno razpravljali znanstveniki in tehnični strokovnjaki vinskega sektorja. Resolucije prispevajo k mednarodnemu usklajevanju standardov za vino in bodo določile okvir, ki bo zagotovil lojalno konkurenco pri trgovanju s proizvodi iz vinskega sektorja. Zato bi jih bilo treba podpreti.

4.Pravna podlaga

4.1.Postopkovna pravna podlaga

4.1.1.Načela